b'\n_START_ARTICLE_\nKarystos\n_START_SECTION_\nHistoria\n_START_PARAGRAPH_\nKarystoksen seutu on ollut asuttu neoliittisella ja helladisella kaudella. Kaupunki on syntynyt geometrisella kaudella. Ensimm\xc3\xa4inen maininta Karystoksesta on Homeroksen Iliaan laivaluettelossa, jossa se mainitaan yhten\xc3\xa4 kaupungeista, joka l\xc3\xa4hetti laivoja Troijan sotaan. Karystoksen satama Geraistos mainitaan puolestaan ensimm\xc3\xa4isen\xc3\xa4 turvallisena paikkana, johon Troijan sodasta palanneet rantautuivat. Kaupungin perustajaksi mainitaan Dryopes ja sen nimen alkuper\xc3\xa4ksi Karystos, joka oli kentauri Kheironin poika._NEWLINE_Persialaissodissa Karystos oli persialaisten ensimm\xc3\xa4isi\xc3\xa4 kohteita n\xc3\xa4iden ensimm\xc3\xa4isen hy\xc3\xb6kk\xc3\xa4yksen aikaan vuonna 490 eaa. Karystoslaiset vastustivat hy\xc3\xb6kk\xc3\xa4yst\xc3\xa4, mutta persialaiset valtasivat kaupungin. Toisessa hy\xc3\xb6kk\xc3\xa4yksess\xc3\xa4 vuonna 480 eaa. kaupunki antautui ilman taistelua, ja joutui osallistumaan laivoillaan sotaan Persian puolella. Sodan j\xc3\xa4lkeen Ateena pakotti Karystoksen mukaan Deloksen meriliittoon._NEWLINE_Karystos s\xc3\xa4ilyi Ateenan liittolaisena 400-luvun eaa. loppupuolen peloponnesolaissodassa, kunnes kapinoi yhdess\xc3\xa4 muiden euboialaisten kaupunkien kanssa vuonna 411 eaa. Kaupungit olivat liitossa j\xc3\xa4lleen 300-luvulla eaa., jolloin Karystos taisteli Ateenan puolella Lamian sodassa ja menetti samalla alueita Eretrialle. Liitto kesti Makedonian vallan alkuun vuonna 322 eaa. saakka. Vuonna 290 eaa. kaupunki liittyi Euboian liittoon. My\xc3\xb6hemmin 200-luvulla eaa. kaupungissa oli makedonialaismielinen tyrannia. Kaupunki p\xc3\xa4\xc3\xa4tyi Rooman vallan alle vuonna 196 eaa._NEWLINE_Karystos oli historiansa ajan merkitt\xc3\xa4v\xc3\xa4 satama- ja kauppapaikka, ja kukoisti erityisesti hellenistisell\xc3\xa4 ja roomalaisella kaudella. Se tunnettiin muun muassa vihervalkoisesta marmoristaan, joka oli suosittua Roomassa, sek\xc3\xa4 karystoslaiseksi kiveksi kutsutusta mineraaliasbestista. Kaupungista olivat kotoisin muun muassa kirjailija Antigonos, komediakirjailija Apollodoros ja l\xc3\xa4\xc3\xa4k\xc3\xa4ri Diokles._NEWLINE_Kaupunki kukoisti viel\xc3\xa4 bysanttilaisella keskiajalla. Venetsialaisvallan aikana 1200-luvulta l\xc3\xa4htien seudun el\xc3\xa4m\xc3\xa4 keskittyi Kokkin\xc3\xb3kastron eli Castello Rosson linnan ja kukkulan ymp\xc3\xa4rist\xc3\xb6\xc3\xb6n. Nykyisell\xc3\xa4 K\xc3\xa1rystoksen kaupungilla ei ole historiallista jatkuvuutta antiikin kaupungin kanssa. Se on kehittynyt 1800-luvulla rannikolle eri paikkaan kuin antiikin aikainen kaupunki, ja ainoastaan ottanut siit\xc3\xa4 nimens\xc3\xa4. Karystoksen arkeologiset kaivaukset aloitettiin pienimuotoisina vuosina 1903\xe2\x80\x931910. Laajemmin alueella on kaivettu vuodesta 1984, josta l\xc3\xa4htien kaivauksia on suorittanut Canadian Institute in Greece eli Kanadan arkeologinen instituutti.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nKarystoksen sijainti oli strateginen Etel\xc3\xa4isen Euboianlahden rannalla vartioimassa Euripossalmen etel\xc3\xa4ist\xc3\xa4 sis\xc3\xa4\xc3\xa4nk\xc3\xa4ynti\xc3\xa4. Kaupungin tarkkaa paikkaa ei kuitenkaan edelleenk\xc3\xa4\xc3\xa4n tiedet\xc3\xa4, ja siit\xc3\xa4 tunnetaan suhteellisen v\xc3\xa4h\xc3\xa4n j\xc3\xa4\xc3\xa4nteit\xc3\xa4. Kaupungin oletetaan kuitenkin sijainneen alun perin geometrisella ja arkaaisella kaudella Plakar\xc3\xadn harjanteen pohjoispuolella ja my\xc3\xb6hemmin nykyisen Pali\xc3\xb3choran alueella Kokkin\xc3\xb3kastron eli Castello Rosson kukkulan juurella, vajaa kolme kilometri\xc3\xa4 pohjoiskoilliseen nykyisen K\xc3\xa1rystoksen keskustasta._NEWLINE_Kokkin\xc3\xb3kastron kukkula oli todenn\xc3\xa4k\xc3\xb6isesti antiikin aikaisen kaupungin akropolis eli linnavuori. Kaupungin alueen l\xc3\xb6yt\xc3\xb6ihin kuuluvat yhden joonialaista tyyli\xc3\xa4 edustaneen heptastyylitemppelin rauniot. Antiikin aikaisten rakennusten osia on k\xc3\xa4ytetty muun muassa 1300-luvulla rakennetussa venetsialaisaikaisessa Bo\xc3\xbartzin linnassa sek\xc3\xa4 l\xc3\xa4hiseudun vanhoissa kirkoissa._NEWLINE_Kaupungin satama oli Geraistoksessa kaupungin it\xc3\xa4puolella. Siell\xc3\xa4 oli Poseidonille omistettu pyh\xc3\xa4kk\xc3\xb6. Kaupungin marmorilouhoksia on ollut Marmarionissa nykyisen Marm\xc3\xa1rin l\xc3\xa4hell\xc3\xa4 sek\xc3\xa4 l\xc3\xa4hell\xc3\xa4 nykyist\xc3\xa4 M\xc3\xbdloita._NEWLINE_Okha-vuorelta (nyk. \xc3\x93chi) Karystoksen l\xc3\xa4helt\xc3\xa4 on l\xc3\xb6ydetty nykyisin drak\xc3\xb3spita (\xe2\x80\x9dlohik\xc3\xa4\xc3\xa4rmetalo\xe2\x80\x9d) -nimell\xc3\xa4 tunnettuja suurista kivist\xc3\xa4 tehtyj\xc3\xa4 pyh\xc3\xa4kk\xc3\xb6j\xc3\xa4.'